Man wat glo meisie doodry weer in hofArgieffoto William Taute (27), die man van Port Elizabeth wat glo twee jong meisies omgery het terwyl hy na bewering onder die invloed van alkohol was, sal Dinsdag weer in die plaaslike landdroshof verskyn. Taute wat as ŉ rekeningbestuurder by die Suid-Afrikaanse Brouerye (SAB) werk, staan tereg op ŉ reeks aanklagte, waaronder strafbare manslag, poging tot moord, roekelose en nalatige bestuur, dronkbestuur, oormatige hoeveelheid alkohol in sy bloed en versuim om stil te hou ná ŉ ongeluk. Taute is in Maart op borgtog van R5 000 vrygelaat. Hy woon tans op sy familieplaas in Vryburg, Noordwes, as deel van sy borgtogvoorwaardes. Ryno Scholtz, Taute se regsverteenwoordiger, het vroeër aangedui dat sy kliënt skuld sal ontken op die aanklagte teen hom. Jayden Lucas (16) en Lorren Abrahams (20) was saam met ander vriende na bewering op pad na kadetopleiding van die Vloot toe hulle naby die Humewood-oorgang geloop het. Adv. Timothy van Rooyen, die staatsaanklaer, het voorheen gesê dat Taute na bewering teen ŉ hoë spoed in die pad af gejaag en die meisies getref het. Lucas (16) is na die Livingstone-hospitaal geneem waar sy dadelik aan lewensondersteuningsmasjiene gekoppel is, maar dit is later afgeskakel en sy is oorlede. Haar vriendin was glo in ŉ kritieke toestand. Van Rooyen het gesê Taute het glo ook deur ŉ rooi verkeerslig gery, geweier om by die ongelukstoneel stil te hou en by stilstaande motors voor hom verbygejaag. Daar is vroeër aan die hof gesê dat Taute eers onlangs in sy pos by SAB begin werk het en van plan was om Suid-Afrika binnekort te verlaat om in Nieu-Seeland te gaan werk. Hy het sedertdien sy oorsese planne gekanselleer en sy paspoort is aan die ondersoekbeampte oorhandig.